b'\n_START_ARTICLE_\nMajski hro\xc5\xa1\xc4\x8d\n_START_SECTION_\nTelesne zna\xc4\x8dilnosti\n_START_PARAGRAPH_\nOdrasli merijo 2 do 3 cm v dol\xc5\xbeino in imajo \xc4\x8drno glavo ter oprsje, poraslo z belkastimi dla\xc4\x8dicami, pokrovke kril pa so kostanjevo rjave, vsaka s po \xc5\xa1tirimi vzdol\xc5\xbenimi grebeni. Tipalnice se kon\xc4\x8dajo s serijo lamel, s katerimi se pove\xc4\x8da povr\xc5\xa1ina; tipalnice samcev jih imajo po sedem, tipalnice samic pa po \xc5\xa1est._NEWLINE_Li\xc4\x8dinke opisujejo kot\xc2\xa0\xc2\xbbzavaljene\xc2\xab, so bele barve z rjavo obarvano kapsulo za glavo, najstarej\xc5\xa1e dose\xc5\xbeejo do 5 cm v dol\xc5\xbeino. Skozi prosojen zadek se pogosto vidni temna vsebina prebavil. Imajo mo\xc4\x8dne noge in grizalo.\n_START_SECTION_\nEkologija in raz\xc5\xa1irjenost\n_START_PARAGRAPH_\nUspeva v raznolikih okoljih od ni\xc5\xbein do gorskega sveta po skoraj vsej Evropi od Irske do Male Azije, v obmo\xc4\x8djih, kjer so prisotne listopadne rastlinske vrste. Odrasli se prehranjujejo z listjem razli\xc4\x8dnih vrst dreves in grmovja, li\xc4\x8dinke (ogrci) pa \xc5\xbeivijo v zemlji in ob\xc5\xbeirajo korenine. Obmo\xc4\x8dje raz\xc5\xa1irjenosti je manj\xc5\xa1e kot pri malemu majskemu hro\xc5\xa1\xc4\x8du, saj za razvoj potrebuje nekoliko vi\xc5\xa1je temperature. Tudi v Severni Evropi je raz\xc5\xa1irjen le v delih, ki mejijo na Srednjo Evropo in je denimo odsoten v ve\xc4\x8djem delu Skandinavije._NEWLINE_Aktivni so ve\xc4\x8dinoma v mraku, ko letajo okrog in i\xc5\xa1\xc4\x8dejo hrano, pogosto tudi priletijo na lu\xc4\x8d. Parijo se pozno spomladi. Razvoj traja tri leta oz. v hladnej\xc5\xa1ih obmo\xc4\x8djih \xc5\xa1tiri, zato so opazni tri- do \xc5\xa1tiriletni cikli mno\xc5\xbei\xc4\x8dnega pojavljanja odraslih hro\xc5\xa1\xc4\x8dev. Mlade li\xc4\x8dinke po\xc5\xberejo iztrebke samice, s \xc4\x8demer dobijo simbiontske \xc4\x8drevesne bakterije, ki sodelujejo pri prebavljanju celuloze. Zgodnji razvoj traja do \xc5\xa1est tednov, nato se ustavi \xc4\x8dez zimo, med katero li\xc4\x8dinke mirujejo globoko v tleh, in nadaljuje v toplej\xc5\xa1em delu naslednjega leta. Konec zadnjega leta razvoja se zabubijo in po mesecu ali dveh odrastejo, vendar odrasli osebki ostanejo v zemlji \xc4\x8dez zimo ter izlezejo \xc5\xa1ele spomladi.\n_START_SECTION_\nPomen za \xc4\x8dloveka\n_START_PARAGRAPH_\nNajve\xc4\x8djo te\xc5\xbeavo predstavljajo li\xc4\x8dinke, ki ob\xc5\xbeirajo koreninice kulturnih rastlin in lahko povzro\xc4\x8dijo ve\xc4\x8dji izpad pridelka, pa tudi odmiranje dreves v gozdovih. Odrasli delajo pomembno \xc5\xa1kodo v kmetijtvu le ob najhuj\xc5\xa1ih izbruhih._NEWLINE_Kot \xc5\xa1kodljivci v evropskem kmetijstvu so znani \xc5\xbee od predindustrijske dobe, ko so bili mnogo \xc5\xa1tevil\xc4\x8dnej\xc5\xa1i. Takrat so bile fizi\xc4\x8dne metode zatiranja edine dostopne: hro\xc5\xa1\xc4\x8de so pobirali ro\xc4\x8dno in prekrivali tla, da bi prepre\xc4\x8dili samicam odlaganje jaj\xc4\x8dec. Vendar je bil u\xc4\x8dinek teh dejavnosti majhen. Predstavljali so tako gro\xc5\xbenjo za pre\xc5\xbeivetje, da je bil spro\xc5\xbeen znameniti srednjeve\xc5\xa1ki sodni proces v Avignonu, v katerem je bilo tamkaj\xc5\xa1njim hro\xc5\xa1\xc4\x8dem ukazano, naj se umaknejo na posebej dolo\xc4\x8deno obmo\xc4\x8dje, sicer bodo prepovedani. Iz tega \xc4\x8dasa in kasnej\xc5\xa1ih stoletij izvirajo tudi \xc5\xa1tevilne kulturne reference._NEWLINE_Po drugi svetovni vojni je razvoj pesticidov prvi\xc4\x8d omogo\xc4\x8dil u\xc4\x8dinkovito zatiranje \xc5\xbeu\xc5\xbeel\xc4\x8djih in drugih \xc5\xa1kodljivcev. S pripravki, kot je DDT, so do 1970. let prakti\xc4\x8dno iztrebili populacije v ve\xc4\x8d delih celine. Kasneje so zaradi \xc5\xa1kodljivih u\xc4\x8dinkov pesticidov na okolje in zdravje ljudi te snovi po Evropi regulirali, mo\xc4\x8dno se je zmanj\xc5\xa1ala uporaba snovi s \xc5\xa1irokim spektrom delovanja, namesto katerih so pri\xc5\xa1le na trg bolj tar\xc4\x8dne snovi. V zadnjih desetletjih se majski hro\xc5\xa1\xc4\x8d znova pojavlja v ve\xc4\x8djem \xc5\xa1tevilu in zbuja ve\xc4\x8djo zaskrbljenost v kmetijstvu ter gozdarstvu, zato potekajo raziskave alternativnih na\xc4\x8dinov nadzora \xc5\xa1kodljivca.'